b'\n_START_ARTICLE_\nCaragol llistat de bosc\n_START_SECTION_\nNoms comuns\n_START_PARAGRAPH_\nLa Hist\xc3\xb2ria Natural del Pa\xc3\xafsos Catalans no d\xc3\xb3na cap nom com\xc3\xba per aquesta esp\xc3\xa8cie. Tampoc hi ha refer\xc3\xa8ncies fiables a internet; alguns noms comuns, que caldria corroborar s\xc3\xb3n: caragol ratllat, caragol bandejat,_NEWLINE_cargolina, cargol de muntanya, carregina de bosc (Alt Camp), caragol de roca planera, joanet, regina (Baix Ebre).\n_START_SECTION_\nMorfologia\n_START_PARAGRAPH_\n\xc3\x89s un caragol de grand\xc3\xa0ria mitjana; la conquilla t\xc3\xa9 una altura d\'uns 20 mm i una ampl\xc3\xa0ria d\'uns 25 mm, i de 4\xc2\xbd a 5\xc2\xbd voltes d\'espiral. La grand\xc3\xa0ria de l\'ou \xc3\xa9s de 3,1 \xc3\x97 2,6 mm._NEWLINE_El seu color \xc3\xa9s molt variable, tant pel que fa al color de fons com a la pres\xc3\xa8ncia de bandes fosques. El color de fons varia des de molt p\xc3\xa0l\xc2\xb7lid, gaireb\xc3\xa9 blanc, a marr\xc3\xb3 fosc, passant pel groc, rosa i marr\xc3\xb3 clar. Les bandes varien en intensitat, ampl\xc3\xa0ria i nombre, des de cap fins a cinc. La vora de l\'obertura de la conquilla ("llavi") acostuma a ser fosca. Aquest  polimorfisme ha estat molt estudiat des del punt de vista gen\xc3\xa8tic i evolutiu. Marr\xc3\xb3, rosa, i groc amb marr\xc3\xb3 domina sobre els altres colors, i rosa domina sobre groc; es coneix fins i tot una forma lleonada comuna en poblacions que habita en les dunes; es coneixen m\xc3\xa9s d\'un al\xc2\xb7lel per a cadascun d\'aquests colors. Se suposa que el color \xc3\xa9s un camuflatge enfront als depredadors, com el tord (Turdus philomelos), per\xc3\xb2 tamb\xc3\xa9 t\xc3\xa9 import\xc3\xa0ncia per a la regulaci\xc3\xb3 de la temperatura corporal de l\'animal; aix\xc3\xad, les conquilles m\xc3\xa9s fosques absorbeixen m\xc3\xa9s calor i s\'escalfen m\xc3\xa9s r\xc3\xa0pid, de manera que els individus foscos es donen amb m\xc3\xa9s freq\xc3\xbc\xc3\xa8ncia en llocs m\xc3\xa9s freds i ombr\xc3\xadvols. Les formes amb bandes predominen en h\xc3\xa0bitats herbacis, on es camuflen entre les ombres linears de la vegetaci\xc3\xb3, mentre que les formes llises predominen en llocs boscosos._NEWLINE_C. nemoralis presenta una gran variabilitat en la coloraci\xc3\xb3 de la conquilla.\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nCepaea nemoralis habita prats, boscos i jardins d\'Europa centro-occidental i septentrional, des de la pen\xc3\xadnsula Ib\xc3\xa8rica fins a Ucra\xc3\xafna i Noruega A l\'est d\'Europa nom\xc3\xa9s viu a \xc3\xa0rees urbanes i probablement hagi estat introdu\xc3\xafda.\n_START_SECTION_\nEstat de conservaci\xc3\xb3\n_START_PARAGRAPH_\nNo est\xc3\xa0 a la llista roja de la UICN (no avaluat, NE).\n_START_SECTION_\nEsp\xc3\xa8cies similars\n_START_PARAGRAPH_\nCepaea nemoralis \xc3\xa9s molt similar a Cepaea hortensis, que tamb\xc3\xa9 rep els mateixos noms vulgars car la gent no els percep com a dues entitats diferents. C. hortensis tamb\xc3\xa9 mostra un polimorfisme crom\xc3\xa0tic an\xc3\xa0leg. Cepaea nemoralis \xc3\xa9s una mica m\xc3\xa9s gran, per\xc3\xb2 la difer\xc3\xa8ncia principal \xc3\xa9s que presenta la vora de l\'obertura fosca, mentre que Cepaea hortensis la t\xc3\xa9 blanca. No obstant aix\xc3\xb2, de manera ocasional es presenten individus de Cepaea nemoralis amb el llavi blanc, pel que la identificaci\xc3\xb3 basada en la conquilla no \xc3\xa9s completament fiable. L\'\xc3\xbanica manera segura per a la separaci\xc3\xb3 d\'ambdues esp\xc3\xa8cies \xc3\xa9s la dissecci\xc3\xb3 per a examinar la seva anatomia interna, ja que l\'estructura de l\'aparell copulador i de les gl\xc3\xa0ndules vaginals \xc3\xa9s completament diferent en ambdues esp\xc3\xa8cies.'